হাতে জার্মানির পাসপোর্ট আছে? বিশ্বের ১৭৭টি দেশে ভিসামুক্ত প্রবেশাধিকার পাবেন। বাংলাদেশের পাসপোর্টধারীরাও এই সুবিধা ভোগ করে থাকেন, তবে তা মাত্র ৩৮ দেশে। একটি দেশ পাসপোর্ট র্যাংকিংয়ে কোন অবস্থানে রয়েছে এর ওপর নির্ভর করে কয়টি দেশে ভিসা ছাড়া ঢোকা যাবে। এ বছর ১৭৭ স্কোর পয়েন্ট নিয়ে র্যাংকিংয়ে বিশ্বে প্রথম স্থানে আছে জার্মানি। দ্বিতীয় স্থানে থাকা সিঙ্গাপুরের পাসপোর্টধারীরা বিশ্বের ১৭৬টি দেশে ভিসামুক্ত সুবিধা পায়। ডেনমার্ক, ফিনল্যান্ড, ফ্রান্স, ইতালি, জাপান, নরওয়ে, সুইডেন ও যুক্তরাজ্যের পাসপোর্টধারীরা ভিসা ছাড়াই যেতে পারে বিশ্বের ১৭৪টি দেশে। সূচক অনুযায়ী বাংলাদেশ বেশ পিছিয়ে আছে এবং তা প্রতিবেশী ও দক্ষিণ এশিয়ার দেশ বিচারেও।